In nomine Patris et Filii, et Spiritus-Sancti. Ego Alanus, Dei gratia, Autissiodorensis episcopus, notum fieri volo omnibus, tam futuris quam presentibus, quod in ecclesia S. Lupi que ad monasterium S. Germani Autissiodorensis pertinere dignoscitur, electionem seu presentationem presbyteri, et quarumdam festivitatum oblationes eidem monasterio, sicut hactenus habuit, concedimus et confirmamus, salvo tamen jure episcopali; et quoniam presentis vite status incertus est, nos in ea seminare cupientes, quod in futuro cum gaudio metamus, in prefata S. Lupi ecclesia de beneficio illo quod ad saderdotem pertinere videbatur, centum solidos pro anniversario nostro faciendo, predicto B. Germani monasterio annuatim persolvendos concessimus. Verumtamen quoniam magister Stephanus cantor B. Stephani Autissiodorensis eandem tenet ecclesiam, presentatus a venerabili fratre nostro Arduino, prenominati monasterii abbate; hi centum solidi persolvi non poterunt, nisi per voluntatem ipsius magistri Stephani, donec eo de medio sublato, aut morte, aut religiosi habitus assumptione, ex tunc salvo jure antiquo prefatum beneficium centum solidorum, monasterium B. Germani percipiet; reliquum vero sacerdos habebit ex integro. Hoc autem ut firmiter et inviolabiliter teneatur, sigilli nostri impressione firmavimus. Hujus rei testes sunt Arduinus abbas Ripatorii, Themannus capellanus noster, Bartholomæus archidiaconus Autissiodorensis, Stephanus sacrista, Rainaudus-Richardus. De monachis, Constantius prior, Ravelano thesaurius, Bernardus infirmarius, et multi alii fratres qui tunc presentes in capitulo erant. Actum est anno ab Incarnatione Domini millesimo centesimo sexagesimo-sexto.